Махуэшхуэ къыхузэрагъэпэщ
Лышх узыфэр зыпкърыт сабийхэм я дуней- псо махуэм ирихьэлIэу Налшык къалэ псапащIэ Iуэху щрагъэкIуэкIащ.
КъБР-м и Парламентым щIалэгъуалэ IуэхухэмкIэ, жылагъуэ зэгухьэныгъэхэмрэ цIыхубэ хъыбарегъащIэ IуэхущIапIэхэмкIэ и комитетым и унафэщI Хьэщхъуэжь Татьянэрэ «Урысей зэкъуэт» партым и «Гвардие ныбжьыщIэ» щIыналъэ къудамэм и лIыкIуэхэмрэ щыIащ Республикэ сабий клиникэ сымаджэщым и онкологие къудамэм щIэлъ цIыкIухэм я деж.
ХьэщIэхэм сабийхэм хуашащ «Вавилон-фарм» IуэхущIапIэм онкологие къудамэм тыгъэ хуищIа хущхъуэхэр, сымаджэщым щIэлъ цIыкIухэми абыхэм я адэ-анэхэми ядэуэршэращ, джэгукIэ зэхуэмыдэхэр, сурэт щIынымкIэ зэпеуэхэр ирагъэкIуэкIащ. Сабийхэм апхуэдэу тыгъэ хуащIащ Сочэ щекIуэкI ЩIымахуэ Олимп Джэгухэм я нэщэнэхэр зиIэ хьэпшыпхэр.
— Иджыпсту Олимпиадэм щыIэ спортсменхэр текIуэныгъэм щIобэн, онкологие къудамэм зыщызыгъэхъужхэми къаруушхуэ ирахьэлIэ я гъащIэр зэрахъумэным, — жаIащ «Урысей зэкъуэт» партым и «Гвардие ныбжьыщIэ» щIыналъэ къудамэм хэтхэм. — Дэ иджы япэу дыкъакIуэу аракъым мы къудамэм икIи сыт щыгъуи зыхыдощIэ сабий сымаджэхэм махуэ къэс я фэ дэкI гугъуехьхэм елъытауэ дэ дызыIууэ лъэпощхьэпохэм мыхьэнэ зэрамыIэр.
Васинэ Вероникэ.
